4.
DÔVODOVÁ SPRÁVA
k návrhu nariadenia vlády Slovenskej republiky, ktorým sa ustanovujú podrobnosti o technických požiadavkách a postupoch posudzovania zhody na námorné vybavenie
I. Všeobecná časť
Návrh nariadenia vlády Slovenskej republiky, ktorým sa ustanovujú podrobnosti o technických požiadavkách a postupoch posudzovania zhody na námorné vybavenie (ďalej len „nariadenie vlády“), sa predkladá na rokovanie Legislatívnej rady vlády Slovenskej republiky ako plnenie úlohy z Plánu legislatívnych úloh vlády Slovenskej republiky na rok 2001.
Prechod z centrálne riadenej ekonomiky na trhovú si vyžaduje právne upraviť podmienky, po ktorých splnení možno uvádzať na trh výrobky, ktoré môžu predstavovať riziko pre používateľa výrobkov, najmä v oblasti právom chránených záujmov.
Nutnosť vypracovania novej právnej úpravy v oblasti skúšobníctva a posudzovania zhody výrobkov z hľadiska používania námorných vybavení vyplýva z požiadaviek Komisie Európskej únie vyžadovaných v rámci implementácie európskej legislatívy vnútorného trhu do národnej legislatívy Slovenskej republiky. Prijatím tohto nariadenia vlády sa zabezpečí predpisová základňa nevyhnutná na uplatňovanie princípov voľného obchodovania medzi Slovenskou republikou, Európskou úniou a štátmi Európskej zóny voľného obchodu, čo je jedným zo základných predpokladov vstupu Slovenska do Európskej únie. Nariadenie vlády je potrebné prijať do 1. júna 2001, aby bolo možné vykonávať zákon č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov.
Význam navrhovaného nariadenia vlády treba vidieť v tom, že je v súlade s porovnateľnými mechanizmami v iných štátoch a bude pôsobiť preventívne v záujme ochrany spotrebiteľov pred výrobkami alebo službami, ktoré by mohli ohroziť ich životy, zdravie, či majetok. Nariadenie vlády vytvorí slovenským exportérom podmienky rovnakého vstupu na zahraničný trh a konštituuje nástroje podmieňujúce úspešný vývoz do Európskej únie, Európskeho združenia voľného obchodu a v rámci TBT WTO aj do celého sveta.
Nariadenie vlády spolu s ďalšími všeobecne záväznými právnymi predpismi, vrátane zákona o zodpovednosti za škodu spôsobenú vadným výrobkom a novely zákona o ochrane spotrebiteľa, majú za cieľ vytvoriť taký legislatívny rámec, ktorý zvýši úroveň právom chránených záujmov, a to napriek zmenám v doterajšom systéme ochrany spotrebiteľa pred nebezpečnými výrobkami. Všeobecne záväzné právne predpisy prispejú k prehľadnosti informácií o spôsoboch posudzovania zhody vlastností výrobkov a o označovaní výrobkov slovenskou značkou zhody. Ponúkajú výrobcovi určitú flexibilitu pri preukazovaní zhody svojich výrobkov s technickými požiadavkami, vrátane možnosti využitia získaného certifikátu zabezpečovania kvality podľa noriem ISO radu 9000 v rôznych „moduloch“ posudzovania zhody. Označovanie výrobkov slovenskou značkou zhody v oblasti určených výrobkov (regulovaná sféra) súčasne umožní spotrebiteľovi ľahšie sa orientovať v ponuke na našom trhu.
Pre výrobcov, dovozcov a distribútorov bude uplatnenie tohto nariadenia vlády prínosom z hľadiska uľahčenia a zjednodušenia doterajšej praxe. Umožní zrýchlenie obchodných operácií súvisiacich s uvádzaním výrobkov na trh a prispeje k zvýšeniu obchodného obratu so štátmi, ktoré majú podobné technické požiadavky na výrobky ako sú v Slovenskej republike. Nariadenie vlády na druhej strane vyvíja na výrobcov a dovozcov tlak na vlastné posúdenie zhody vlastností výrobku s predpísanými požiadavkami na vydanie vyhlásenia o zhode, čo sa od našich výrobcov a dovozcov doteraz nevyžadovalo.
Návrh nariadenia vlády je v súlade s ústavou a ďalšími zákonmi platnými v Slovenskej republike. Predkladaný návrh nariadenia nepredstavuje žiadne nároky na štátny rozpočet Slovenskej republiky čo potvrdilo Ministerstvo financií listom č. p. 7091/2001-81 a taktiež nebude mať vplyv na zamestnanosť v Slovenskej republike a preto nie je potrebné ho prerokovať v Rade hospodárskej a sociálnej dohody SR podľa zákona č. 106/1999 Z. z.
Doložka zlučiteľnosti nariadenia vlády s právom Európskej únie
1) Navrhovateľ nariadenia vlády: Úrad pre normalizáciu, metrológiu a skúšobníctvo Slovenskej republiky.
2) Názov návrhu: nariadenie vlády Slovenskej republiky, ktorým sa ustanovujú podrobnosti o technických požiadavkách a postupoch posudzovania zhody na námorné vybavenie.
3) V práve Európskej únie je problematika návrhu nariadenia vlády Slovenskej republiky, ktorým sa ustanovujú podrobnosti o technických požiadavkách a postupoch posudzovania zhody na námorné vybavenie smernicou Európskeho parlamentu a Rady č. 96/98/ES z 20. decembra 1996, pozmenená Smernicou Európskej komisie 98/85/ES z 11.novembra 1998 a zmenami vydanými vo forme Corrigend (OJ L 246 z 10.9.1997 a OJ L 241 z 29.8.1998). Ide o smernicu nového prístupu, prijatú na základe zmocňovacieho ustanovenia pre Radu, ktoré sa uvádza v Zmluve o EHS v kapitole Doprava, hlava IV čl.84 odsek 2. Jej uplatňovanie je v Európskych spoločenstvách povinné od 1.01.1999, pričom povinnosť transponovať ju do právneho poriadku mali členské krajiny do 30.06.1998. 
4) Návrh nariadenia vlády Slovenskej republiky, ktorým sa ustanovujú podrobnosti o technických požiadavkách a postupoch posudzovania zhody na námorné vybavenie, patrí medzi prioritné oblasti aproximácie práva obsiahnuté v Národnom programe pre prijatie acquis communautaire. Problematika navrhovaného nariadenia vlády napĺňa tiež prioritné úlohy vlády SR vyplývajúce z pravidelnej správy EK o stave pripravenosti SR na vstup do EÚ, ktoré boli prijaté na základe uznesenia vlády SR č.17/2001. Ide o úlohu B 167, ktorej splnenie sa predpokladalo od 1.03.2001. Túto oblasť navrhuje SR zaradiť do skupiny výrobkov, na ktoré by sa vzťahoval Protokol k Európskej dohode o pridružení, Európskom posudzovaní zhody a akceptácii priemyslových výrobkov, vzhľadom na to, že pokrýva riziká v oblastiach, kde máme záujem o export na zahraničné trhy. Vymožiteľnosť technických požiadaviek na námorné vybavenie je tiež interkorporovaná v zákone č. 338/2000 o vnútrozemskej plavbe a o zmene a doplnení niektorých zákonov a v zákone č.435/2000 o námornej plavbe
Do pripravovaného Protokolu k ED o posudzovaní zhody a akceptácii priemyslových výrobkov (PECA) sa z týchto dôvodov navrhuje oblasť námorných vybavení. Snahou oboch negociujúcich strán tohto protokolu, tak EÚ, ako SR, je dosiahnuť obojstranného voľného pohybu tovaru v navrhnutých sektoroch, bez ďalšieho skúšania alebo overovania výrobkov pred ich uvedením na slovenský trh a trh EÚ. Na dosiahnutie tohto cieľa je potrebné, aby značka zhody (CE resp. kormidlo) mala rovnaký význam v obidvoch trhových priestoroch. 
5) Charakteristika právnych noriem Európskej únie, ktorými je upravená problematika návrhu nariadenia vlády Slovenskej republiky, ktorým sa ustanovujú podrobnosti o technických požiadavkách a postupoch posudzovania zhody na námorné vybavenie,
nariadením vlády Slovenskej republiky, ktorým sa ustanovujú podrobnosti o technických požiadavkách a postupoch posudzovania zhody na námorné vybavenie sa do slovenského právneho poriadku implementuje smernica Európskeho parlamentu a Rady č. 96/98/ES.
6) Vyjadrenie stupňa kompatibility s právnou normou Európskej únie
Návrh nariadenia vlády Slovenskej republiky k zákonu č. 264/1999 Z. z., ktorým sa ustanovujú podrobnosti o technických požiadavkách a postupoch posudzovania zhody na námorné vybavenie je do vysokej miery kompatibilný so smernicou č. 98/98/ES. Dosiahnutie vyššieho stupňa kompatibility je možné potom, čo v zbierke zákonov vyjde oznámenie MZV SR o pristúpení SR k jednotlivým protokolom medzinárodnej organizácie International Maritime Organization, k čomu malo dojsť v apríli 2001. Úplná kompatibilita je možná až po podpísaní PECA, alebo vstupe do EÚ.
II. Osobitná časť
K § 1
Tento paragraf definuje predmet úpravy a jej rozsah a to ako v pozitívnom tak v negatívnom vymedzení.
K § 2
Tento paragraf definuje základné pojmy používané na účely tohto nariadenia.
K § 3
Tento paragraf pozitívne a negatívne vymedzuje zariadenia, na ktoré sa nariadenie vzťahuje. A zároveň deklaruje, že ak sa na zariadenie vzťahuje iný technický predpis prednostne je použije toto nariadenie vlády.
K § 4
V tomto paragrafe je riešená zodpovednosť autorizovanej osoby pri vydávaní alebo obnovovaní certifikátu.
K § 5
V tomto paragrafe je vyjadrená povinnosť umožniť zariadeniu vstup na trh, ak je označené značkou zhody alebo ak spĺňa požiadavky nariadenia. Ohľadne rádiových licencií tieto vydáva príslušný orgán podľa medzinárodných predpisov. V prípade SR Telekomunikačný úrad.
K § 6
Tento paragraf je odkazom na prílohu č. 1 riešené otázky preukazovania zhody a postupy posudzovania zhody. Taktiež je tu deklarovaná potreba, aby zariadenia spĺňali podmienky medzinárodných dokumentov.
K § 7
Rieši otázku preberania novej lode do námorného registra Slovenskej republiky, ukladá postupy pri zisťovaní, aké zariadenia sa na lodi nachádzajú, akým spôsobom je deklarované, že spĺňajú podmienky podľa tohto nariadenia a činnosť v prípade, že nie je zhody takýchto zariadení s nariadením.
K § 8
Doplnenie kritérií podľa príloha č. 3 na autorizovaní osoby a ich notifikácia Úradom pre normalizáciu, metrológiu a skúšobníctvo Slovenskej republiky ako notifikovaných orgánov v rámci Európskej únie.
K § 9
Podrobnosti o postupoch posudzovania zhody, ktoré sú používané pri posudzovaní zhody námorných vybavení, s odkazom na prílohu č. 2.
K § 10
Komplexná úprava používania značiek vrátane ich umiestňovania, používania iných značiek popri tomto označenia tiež riešenie situácie ak plavidlo podlieha iným technickým predpisom plne kompatibilné s podmienkami v Európskej únii.
K § 11
Riešenie prípadov, ak na lodi je umiestnené zariadenie, ktoré spĺňa požiadavky § 6 a podmienky, kedy je možné vykonať ďalšie skúšky a overenia.
K § 12
Opatrenia orgánov dohľadu v prípade zistenia nezhody pri zariadeniach, ktoré sú označené značkou.
K § 13
Ustanovenie možností nahradenia zariadenia iným zariadením, ktoré nie je v zozname v prílohe č. 1, avšak spĺňa skúškami preukázané parametre. Spôsob zahrnutia takéhoto zariadenia do zoznamu prílohy č. 1.
K § 14
Taxatívne vymedzenie ďalších možností umiestnenia námorného vybavenia na palubu lode.
K § 15
Postup pri dočasnom nahradení námorného vybavenia, ktoré spĺňa požiadavky na takom mieste, kde nie je možné získať adekvátnu náhradu a potreba jeho okamžitej výmeny.
K § 16
Ustanovenie o nadobudnutí účinnosti nariadenia.